[Foto's] Onverwagse sneeukombers vir SA | Maroela Media
[Foto's] Onverwagse sneeukombers vir SA
Sneeu tussen Elliot en Barkly-Oos in die Oos-Kaap. Foto: SAPD
Sneeu in November in Suid-Afrika is beslis nie 'n algemene verskynsel nie, maar dit is wel die prentjiemooi gesig wat talle Suid-Afrikaners vanoggend begroet het.
Sneeu het Woensdagnag oor plekke in KwaZulu-Natal, die Oos-Kaap en die Vrystaat voorgekom en op sommige plekke het die sneeu só dik gelê dat paaie gesluit moes word en voertuie uit die sneeu gesleep moes word.
Talle sneeufoto's is op sosiale media gedeel onder meer in gedeeltes van die Drakensberge, asook in Underberg, Clarens, Fouriesburg, Elliot en Matatiele. Gedeeltes van Lesotho het ook deur die nag sneeu gekry.
Jacqueline Modika, 'n voorspeller by die Suid-Afrikaanse Weerdiens (SAWD), het Donderdag aan Maroela Media gesê hoewel 'n laedruk-stelsel, wat gewoonlik bewolkte weer en reën meebring, nie 'n ongewone verskynsel in November is nie, is die intensiteit van die stelsel wat tans oor die land beweeg wel ongewoon. "Hierdie stelsel wat ons tans ervaar is 'n bietjie laat in die seisoen en dit is ongewoon om so intense verlaging in temperature te ervaar dat ons nou só 'n aansienlike hoeveelheid sneeu sien val," het Modika gesê.
Sy het gesê die SAWD verwag egter nie enige verdere beduidende sneeuval nie, hoewel nog ligte sneeu deur die loop van die dag oor bergagtige gebiede in die Oos-Kaap en KwaZulu-Natal verwag kan word. "Die stelsel sal teen vanmiddag begin lig en teen die naweek die land verlaat. Ons voorspel dat temperature teen die naweek weer sal begin om vinnig te styg," het sy gesê.
Sy het gesê daar kan vandag ook reën oor die oostelike dele van die Oos-Kaap en die suidelike dele van KwaZulu-Natal verwag word. Sterk wind van tussen 50 tot 60 km/h word ook vir die sentrale gedeeltes van die Noord-Kaap, Vrystaat en Noordwes verwag, asook die noordelike dele van die Oos-Kaap en noord-oostelike dele van die Wes-Kaap.
Kol. Michelle Matroos, 'n polisiewoordvoerder van die Oos-Kaap, het in 'n verklaring bevestig ongeveer tien voertuie het Woensdagnag op die R58 tussen Elliot en Barkly-Oos vasgeval, hoewel geen beserings aangemeld is nie. Padskrapers is Donderdagoggend gebruik om paaie in die gebied oop te skraap en op plekke tussen Barkly-Oos en Lady Grey is daar ook ys op die paaie aangemeld. Motoriste word aangeraai om versigtig te wees wanneer hulle paaie in dié gebied gebruik.
Snow Report SA het talle foto's van die sneeu op sy amptelike Facebook-blad gedeel:
Sneeu tussen Barkly-Oos en Elliot in die Oos-Kaap. Foto: Sarel Vorster/Snow Report SA
Sneeu in Underberg. Foto: Tenielle Heymans Dreyer/Snow Report SA
Bushman's Nek, Lesotho. Foto: Louise Monk/Snow Report SA
Sneeu in Clarens in die Vrystaat. Foto: Julia Brown/Snow Report SA
Man wat verstandelik gestremde verkrag hoor sy lot
Sjoe kans vir 'n Wit Kersfees en jy hoef nie Europa toe te gaan om dit te beleef nie. Die eerste sneeu het reeds eergister ook in Oostenryk begin val!!!!!
Ongelooflik. My valley daai. In November. Alhoewel dit het al 25 Desember ook kapok. Dis so mooi. Het dit so lanklaas beleef.
Dank die Here!!! Sneeu bring verligting, dit smoor kieme, dit smelt en gee water.
U hoor ons gebede. Groot is U naam.
"An Inconvenient Truth" van Al Gore lyk nou baie vir my na "A Convenient Lie". Sneeu neerslae bring gelukkig baie vogtigheid wat dan die dam vlakke in Oos Kaap effe behoort te help.